## TRAM d’Alacant oferix servici especial en les línies 1, 2, 3 i 4 la Nit de Cap d’Any

*** El dispositiu connecta Alacant, des de Luceros, amb Sant Vicent del Raspeig, Platja de Sant Joan i Benidorm
* Els horaris addicionals prolonguen la circulació entre les 02:00 i les 03:00 hores, en funció de les línies en servici**

TRAM d’Alacant oferix, per segona vegada, servici especial addicional la Nit de Cap d’Any, en les línies 1, 2, 3 i 4, per a garantir així la mobilitat dels alacantins i visitants abans i després de les campanades.

Este servici especial se suma al servici ordinari del dia 31 de desembre. Luceros és l’estació d’inici i destinació de totes les línies en circulació. Amb el dispositiu previst es facilita la connexió amb el TRAM d’Alacant entre Alacant i les poblacions de Sant Vicent del Raspeig, el Campello, la Vila Joiosa, Finestrat i Benidorm.

Es tracta d’una iniciativa que es posa en marxa per segon any consecutiu des de Ferrocarrils de la Generalitat Valenciana (FGV) amb la finalitat de millorar les opcions de mobilitat d’Alacant i altres poblacions pròximes, per a reduir el nombre de desplaçaments en vehicle privat.

Per a més informació els usuaris poden consultar els horaris de pas, a més de fer-ho en les estacions i parades, en el telèfon gratuït d’informació 900 72 04 72, així com en la web www.tramalacant.es, l’app oficial i Navilens Go.

**Dispositiu especial per línies**

En la línia 1 (Luceros-Benidorm) l’ampliació del servici nocturn després dels últims trens del servici ordinari permetrà circular fins a Benidorm des de Luceros i amb parada en totes les estacions, a les 00:19 hores del dia 1 de gener. En esta mateixa línia eixirà des de Benidorm un tren a les 01:50 hores en direcció a Luceros.

En la línia 2 (Luceros - Sant Vicent del Raspeig), després del servici habitual, s’oferiran tramvies cada 30 minuts des de les 23:54 hores fins a les 01:54 hores, des de Luceros fins a Sant Vicent del Raspeig. En sentit contrari, Sant Vicent - Luceros, circularan tramvies cada 30 minuts des de les 23:54 hores fins a les 02:24 hores.

En la línia 3 (Luceros - El Campello) l’ampliació del servici nocturn després de l’horari habitual es produirà des de les 23:19 hores fins a les 03:19 hores en direcció al Campello, amb diferents freqüències. En direcció a Luceros circularan trens addicionals des de les 22:10 hores fins a les 02:40 hores, amb diferents freqüències.

En la línia 4 (Luceros - Plaza la Coruña) s’oferiran també circulacions cada 30 minuts des de les 22:59 hores fins a les 01:59 hores des de Luceros, i entre les 23:30 hores i les 02:30 hores des de Plaza la Coruña, amb una freqüència de 30 minuts.

Els trens i tramvies tornaran a circular a les 06:04 hores en la línia 1 de Luceros a Benidorm, amb parada en totes les estacions; a les 06:29 hores, de Luceros a Plaza la Coruña, i ja a les 06:24 hores en direcció a Sant Vicent del Raspeig.

En direcció contrària les circulacions començaran des del Campello en direcció a Luceros a les 05:25 hores. El primer tren de Benidorm a Alacant eixirà a les 07:05 hores i en direcció a Altea a les 05:35 hores.

En la línia 5 (Porta del Mar - Plaza la Coruña) començaran a circular a les 07:17 hores i en la línia 9 (Dénia-Benidorm) partiran trens des de Dénia fins a Benidorm a les 06:02 hores. Des de Benidorm fins a Dénia el primer tren circularà a les 05:35 hores.

Fecha: 30/12/2025